Jong onnie, oudleerders van skool sterf in botsingDie ongelukstoneel. (Foto: Verskaf) Vyf jong mans het die naweek in ’n gru-botsing tussen Ugie en Mthatha in die Oos-Kaap omgekom. Unathi Binqose, provinsiale woordvoerder van die departement van vervoer, het Maandag aan Maroela Media gesê die mans, almal tussen 20 en 25 jaar oud, is Saterdag in die vroeë oggendure dood nadat die VW Polo Vivo waarin hulle was teen ’n vragmotor op die R142 gebots het. Al vyf mans is op die toneel dood verklaar. Die twee insittendes van die vragmotor het ongedeerd daarvan afgekom, het Binqose gesê. Die oorledenes is intussen deur die Ugie High School as Phindokuhle Toli, Phumlani Fombo, Nalin Hendricks, Xola Ngqoshana en Cameron Groom geïdentifiseer. Toli, Fombo en Hendricks was oudleerders aan dié skool en Ngqoshana was in matriek. Cameron Groom (Foto: Facebook) Groom was ten tyde van die ongeluk ’n onderwyser by die skool. “Die Ugie High School-familie is diep geskok en hartseer deur die skielike afsterwe van ons kollega en voormalige leerders. Elkeen van hierdie energieke jongmense sal gemis word,” lui ŉ inskrywing deur die skool op sosiale media. Maroela Media wag tans op kommentaar van die skoolhoof, Kota Bruwer. Binqose verduidelik dat ’n voorlopige ondersoek daarop dui dat spoed moontlik tot die botsing bygedra het. “Ons kan egter nie sê dat spoed die enigste oorsaak van die botsing was nie.” Die ondersoek duur voort.